Broj: 711-I- 2255-P-515-22/23-04-19

Zagreb, 19. listopada 2023.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Roberta Miljkovića, OIB:…………….,** **člana Uprave trgovačkog društva CESTE ŠIBENIK d.o.o.**, pokrenutom po službenoj dužnosti na radnom sastanku 25. travnja 2023. g. pod brojem: 711-I-861-P-515-22/23-02-19, na 28. sjednici održanoj 19. listopada 2023., donosi sljedeću

**ODLUKU**

1. **Obveznik Robert Miljković, član Uprave trgovačkog društva CESTE ŠIBENIK d.o.o., propustom da po da po pisanom nalogu Povjerenstva, u danom roku koji je istekao 08. kolovoza 2022.g., podnese imovinsku karticu povodom stupanja na navedenu dužnost počinio je povredu članka 10. stavka 2. ZSSI-a.**

1. **Za povredu ZSSI-a, opisanu pod točkom I. ove izreke, obvezniku se izriče opomena.**

Obrazloženje

Povjerenstvo je uvidom u registar imovinskih kartica utvrdilo kako obveznik Robert Miljković, član Uprave trgovačkog društva CESTE ŠIBENIK d.o.o. nije podnio imovinsku karticu povodom stupanja na navedenu dužnost.

Slijedom navedenog, Povjerenstvo je na stručnom radnom sastanku Povjerenstva održanom dana 25. travnja 2023. utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a te je o istome obavijestilo obveznika obaviješću Broj: 711-I-861-P-515-22/23-02-19. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obvezniku je dostava navedene obavijesti pokušana dana 16. svibnja 2023.g. te je obveznik obaviješten da će dostava ponovno biti pokušana dana 25. svibnja 2023.g. Obveznik je bio odsutan i tijekom drugog pokušaja dostave. Treći pokušaj dostave izvršen je dana 25. svibnja 2023.g. na način da mu je obavijest o mogućnosti preuzimanja pošiljke ostavljena u poštanskom sandučiću. Obveznik navedenu pošiljku nije preuzeo. Povjerenstvo ističe da se sukladno odredbama o dostavi Zakona o općem upravnom postupku („Narodne novine“, broj 47/09 i 110/21) dostava smatra učinjenom dana 25. svibnja 2023.g. Obveznik se na zaprimljenu obavijest Povjerenstva nije očitovao.

Dana 07. lipnja 2023.g. Povjerenstvo je zaprimilo neanonimnu prijavu pod brojem 711-U-4764-Pp-148/23-01-26 u kojoj se navodi da je obveznik Robert Miljković stupio na dužnost 01. travnja 2022.g. te da iako je više puta upozoren nije podnio imovinsku karticu. Povodom navedene prijave Povjerenstvo je otvorilo predmet Pp-148/23.

Člankom 44. stavkom 1. Zakona o općem upravnom postupku propisano je da se dvije upravne stvari ili više njih zaključkom mogu spojiti u jedan postupak, ako se prava ili obveze stranaka temelje na istoj pravnoj osnovi i na istom ili sličnom činjeničnom stanju, a javnopravno tijelo koje vodi postupak stvarno je i mjesno nadležno za vođenje svih tih postupaka.

S obzirom da se oba predmeta odnose na istog obveznika te temelje na identičnim činjenicama, a Povjerenstvo je javnopravno tijelo nadležno za vođenje oba postupka, Povjerenstvo je donijelo Zaključak da će se povodom navedenih predmeta voditi jedan postupak pod brojem Pp-515/22.

Povjerenstvo je uvidom u registar obveznika utvrdilo da je obveznik dužnost člana Uprave trgovačkog društva CESTE ŠIBENIK d.o.o. počeo obnašati 01. travnja 2022.g. te se stoga sukladno čl. 3. stavku 1. podstavku 40. isti smatra obveznikom ZSSI-a.

Nadalje, Povjerenstvo ističe kako je člankom 10. stavka 2. ZSSI-a propisano da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Povjerenstvo ističe kako je uvidom u Registar imovinskih kartica utvrđeno je da obveznik nije u roku 30 dana od dana donošenja pravilnika podnio imovinsku karticu povodom stupanja na dužnost.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

Povjerenstvo je stoga Zaključkom broj: 711-I-1247-IK-2163/22-01-22 od 13. srpnja 2022.g. naložilo obvezniku da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 01. travnja 2022.g. sa stanjem imovine na dan 01. svibnja 2022.g. a kako je obrazloženo u Zaključku. Točkom II. izreke navedenoga Zaključka obveznik je upozoren da će Povjerenstvo ako ne ispuni obvezu podnošenja pravilno i potpuno ispunjenog obrasca imovinske kartice u roku 15 dana od dana primitka zaključka, protiv obveznika pokrenuti postupak zbog povrede odredbi o imovinskoj kartici.

Uvidom u elektroničku dostavnicu Hrvatske pošte razvidno je da je pošiljka u kojoj se nalazio Zaključak s naznakom Upravni postupak dana 22. srpnja 2022.g. uručena primatelju.

Obveznik nije postupio u skladu s Zaključkom Povjerenstva te nije po proteku roka iz Zaključka Povjerenstvu dostavio imovinsku karticu povodom stupanja na dužnost.

Obveznik je navedenu imovinsku karticu dostavio Povjerenstvu dana 21. lipnja 2023.g.

Slijedom navedenog, a budući da obveznik Robert Miljković nije podnio imovinsku karticu povodom stupanja do 08. kolovoza 2022.g. isti je počinio povredu članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se radi o obvezniku protiv kojeg se po prvi puta pred Povjerenstvom vodi postupak kao i da je obveznik, nakon proteka roka, podnio imovinsku karticu povodom stupanja na dužnost dana 21. lipnja 2023.g.

Stoga je Povjerenstvo primjerenim ocijenilo obvezniku izreći sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Robert Miljković, osobnom dostavom
2. Na znanje podnositelju
3. Objava na mrežnim stranicama Povjerenstva nakon uredne dostave obvezniku
4. Pismohrana